Kailon saari kuvattuna Naantalin kirkontornista. Etualalla Ailostenniemeä.
Kailon uimaranta
Muumitalo Muumimaailmassa
**Kailo** on Naantalissa Naantalinaukolla sijaitseva saari, jossa sijaitsee Muumimaailma ja sen yhteydessä Emma-teatteri sekä muussa osassa saarta kaupunkilaisten virkistysalueita. Kailon omistaa Naantalin kaupunki, ja pääosin se on vuokrattu elämyspuisto Muumimaailma Oy:lle
. Saareen johtaa 250-metrinen ponttonisilta Naantalin vanhastakaupungista, Ailostenniemestä. Suomen tasavallan presidentin kesäasunto Kultaranta sijaitsee 500 metriä Kailosta lounaaseen.

Maantiede
---------

Kailo on Naantalin kaupungin ulkoilusaari, ja noin kolmannes sen pinta-alasta on vapaasti käytettävissä. Saaressa on muun muassa uimaranta, yleisösauna, grillauspaikka, kaksi tenniskenttää sekä lentopallokenttä. Talvisin vapaa liikkuminen on sallittua myös Muumimaailman alueella.

Kailoa reunustaa sen eteläreunassa kalliojyrkänne, minkä lisäksi keskiosassa on erillinen kallioalue. Pohjoisessa taas on kallioinen niemi, joka on kaupungin hallinnassa. Saaren metsät ovat keskeisiltä osin kalliomännikköä ja katajikkoa, mutta pohjoisosassa on lisäksi kangasmetsää. Rannoilla on rantajyrkänteiden lisäksi sileitä rantakallioita, hiekkaisia uimarantoja ja ruovikoita.

Historia
--------

Kailon saari on ollut 1400-luvulta Naantalin seurakunnan ja sen edeltäjien omistuksessa. Saaren lähistöltä pyydettiin kalaa, ja sen kirsikkametsät tunnettiin laajalti Naantalissa. Kailossa on asunut muun muassa useita pappilan torppareita, joista viimeinen muutti saarelta pois vuonna 1932. Seurakunta otti tämän jälkeen saaren oman käyttöönsä, ja Kailossa pidettiin 1960-luvulta alkaen rippileirejä. Torppareiden viljelemät pellot muuttuivat vähitellen niityiksi.

Vuonna 1977 tehtiin vaihtokauppa, jossa kaupunki sai saaren itselleen seurakunnalta. Kaupunki alkoi kehittää saarta virkistysalueeksi ja rakennutti sinne saunarakennuksen, uimarannan, kesäteatterin ja tenniskentän. Vuonna 1978 valmistui kiinteä liikenneyhteys ponttonisillan muodossa ja kunnallisen vesihuoltoverkoston piirissä Kailo on ollut 1970-luvulta lähtien. Naantalin teatteri esitti kesäteatteria Kailon saaren näyttämöllä 1980-luvun alkupuolelta Muumimaailman tuloon saakka.

Muumimaailma alkoi toimia saarella vuonna 1993, minkä jälkeen sinne on rakennettu lukuisia rakennuksia. Vuonna 2000 aiempi puinen ponttonisilta korvattiin nykyisellä betonisella, koska olemassa oleva silta osoittautui liian ahtaaksi huoltoliikenteelle. Sittemmin Muumimaailman tila Kailossa on jäänyt riittämättömäksi ja sen laajenemistarpeet ovat olleet Naantalissa esillä aika ajoin. Esimerkiksi vuonna 2009 Muumimaailmalla oli Kailossa rakennusoikeutta jäljellä vain 50 neliömetriä. Naantalin kaupunki haluaa kuitenkin säilyttää osan Kailon saaresta avoimena virkistys- ja liikunta-alueena kaupunkilaisille. Vuonna 2017 Naantalin kaupunki ja Muumimaailma Oy neuvottelivat uusista yhteistyö- ja vuokrasopimuksista joka mahdollistaa mm. laajentumisen Kailon saarelta varattaville alueille sekä Nunnakadulle.

Lähteet
-------

* *Kailo. Saari Naantalin kainalossa*. Naantali: Naantalin seudun luonnonsuojeluyhdistys, 2005.

### Viitteet

1. 1 2  Paineviemärin ja vesijohdon rakentaminen merialueelle mantereelta Kailon saareen sekä töiden aloittaminen ennen päätöksen lainvoi-maiseksi tulemista, Naantali. (pdf) (Päätös Nro 92/2004/4. Dnro LSY-2004-Y-128)  28.10.2004. Länsi-Suomen ympäristölupavirasto.  Arkistoitu 16.3.2014. Viitattu 16.3.2014.
2. ↑  Kailo Karttapaikassa *kansalaisen.karttapaikka.fi*. Maanmittauslaitos. Viitattu 16.3.2014.
3. ↑  Ulkoilusaaret. *naantali.fi*.  31.1.2014. Naantalin kaupunki.  Arkistoitu 5.3.2016. Viitattu 16.3.2014.
4. ↑  *Kailo. Saari Naantalin kainalossa.* s. 6, 12.
5. 1 2 3  *Kailo. Saari Naantalin kainalossa.* s. 4–5, 20–21, 26.
6. 1 2  Kärkkäinen, Esko: Uuden sillan jännittäminen vei Muumipeikolta unet *Turun Sanomat*.  7.10.2000. Turun Sanomat Oy. Viitattu 2.4.2010. [vanhentunut linkki]
7. ↑  Peltotalo, Mikko: Teatteri juhlii avoimin ovin. *Rannikkoseutu.fi*.  28.2.2014. Alma Media Kustannus Oy.  Arkistoitu 16.3.2014. Viitattu 16.3.2014.
8. ↑  Vehmanen, Jukka & Vähätalo, Mikko: Muumimaailma haluaa lisätilaa kaupungin virkistysalueelta. *Turun Sanomat*.  31.7.2009. Turun Sanomat Oy. Viitattu 16.3.2014.
9. ↑  Naantalin kaupunki ja Muumimaailma Oy yksimielisiä uusista sopimuksista *Turun Seutusanomat*.  11.5.2017. Viitattu 26.11.2017.
10. ↑  Honkanen, Jenni: Muumimaailma levittäytyy Kailosta mantereelle, katso muumien suunnitelmat kartalta *Turun Sanomat*.  11.5.2017. Viitattu 26.11.2017.

Aiheesta muualla
----------------

* Kuvia tai muita tiedostoja aiheesta **Kailo** Wikimedia Commonsissa

* Lehtomaa, Leena & Matikainen, Jyrki: *Kailon saaren luontoinventoinnin tarkistus*. Luonto- ja maisematutkimus Lehtomaa & Naantalin kaupunki, 1998.
* Routio, Irene & Valta, Matti: *Kailon saari*. Naantalin ympäristönsuojelulautakunta, 1992.
* Routio, Irene & Valta, Matti: *Kailon saaren luonto-opas*. Naantalin ympäristönsuojelulautakunta, 1991.